Atturi Ewlenin: Gunes Nesihe Sensoy, Doga Zeynep Doguslu, Tugba Sunduroglu, Elit Iscan, Ilayda Akdogan, Nihal Koldas Direttriċi: Denize Gamze Erguven Ħin: 97 min. Distributur: Curzon/Artificial Eye Films Maħruġ minn Side Street Films, Eden Cinemas. Ċert. 12. Il-film Tork tad-direttriċi debuttanta Torka-Franċiża, Denize Gamze Erguven, Mustang, diġà affaxxina lil ħafna kritiċi u udjenzi fil-festival ta' Cannes u meta ntwera fi Franza. Din il-koproduzzjoni Franċiża-Ġermaniża-Torka u mill-Qatar, sponsorjata wkoll mill-ministeru Tork tal-kultura, hija xogħol qalbieni u pjuttost spint għal pajjiż konservattiv bħat-Turkija. Il-film juri l-emanċipazzjoni ta' ħames aħwa bniet orfni li jridu biss 'a good time'. Wara l-aħħar ġurnata tal-iskola, l-aħwa Sonay, Selma, Ece, Nur u Lale jitilqu lejn ix-xatt. Ir-reazzjoni tagħhom ħdejn il-baħar ma' xi ġuvintur tamparhom tiskandalizza l-kbir lill-villaġġ tagħhom, tant li tal-familja (in-nanna u z-ziju strettissimu tagħhom) isakkruhom ġewwa fid-dar qisha fortizza. Anzi, malajr isiru preparazzjonijiet biex iżewġuhom mill-aktar fis possibbli. Naturalment, huma jirribellaw, isiru nervużi u mingħajr sabar, tant li wieħed jistenna xi traġedja. Mustang, li jseħħ mill-perspettiva taż-żgħira, Lale, li hi wkoll in-narratriċi, fih mumenti ta' tensjoni li tikkarga b'andament li jixbah xi xogħol ta' tentattiv ta' xi ħarba mill-ħabs jew minn xi post imsakkar sewwa. Dan kien wieħed mill-films barranin innominati għall-Academy Award, b'nominazzjonijiet u rebħ ta' xi unuri fi Franza. Mustang, li hu bis-sottotitoli, mhuwiex melodrammatiku daqs The Virgin Suicides (1999).